Digter het homself ‘nooit in terme van kleur’ beskou | Netwerk24
Deur Cheréne Pienaar 12 November 2019 19:37
Sandile Dikeni (53), voormalige kunsredakteur van die Cape Times en anti-apartheidsaktivis, is aan tuberkulose dood nadat dit die derde keer by hom gediagnoseer is.
Boodskappe van medelye het Dinsdag steeds op sosiale media ingestroom, onder andere van Ruby Marks, ’n Suid-Afrikaanse ambassadeur.
Dikeni is op Victoria-Wes in die Noord-Kaap gebore en het regte aan die Universiteit van die Witwatersrand en die Universiteit van Wes-Kaapland studeer.
Sandile Dikeni (53), joernalis, digter en aktivis, is Sondag aan tuberkulose dood. Foto: Verskaf
Hy was ook redakteur van Die Suid-Afrikaan.
Volgens News24 was Dikeni in ’n stadium die woordvoerder van Lindiwe Sisulu, voormalige minister van menslike nedersettings en nou die minister van waterwese en sanitasie, en een van Suid-Afrika se prominentste maatskaplike kommentators.
Hy het die afgelope paar jaar by sy suster in Khayelitsha, Kaapstad, gewoon.
Ryland Fisher, voormalige redakteur van die Cape Times,
het bevestig hy is aan tuberkulose dood.
Hy sê toe hy Dikeni in die negentigs as kunsredakteur aangestel het, was daar baie teenkanting.
“Baie mense was omgekrap oor sy aanstelling, want dit was toe die koerant merendeels wit lesers gehad het.”
Fisher sê hy dink baie het nie gedink Dikeni sal die mas opkom nie, en selfs gehoop hy sal misluk.
“Hy het hom egter baie goed van sy taak gekwyt en só die lesers se vertroue gewen.”
Dikeni het homself nooit in terme van kleur gedefinieer nie, sê Fisher.
“Hy het nooit na homself as ’n swart Suid-Afrikaner verwys nie. Net ’n Suid-Afrikaner.”
Marks, wat saam met Dikeni gestudeer het, het in ’n inskrywing op Facebook gesê sy kon sy liefde deur die “tralies van armoede” in sy gedigte hoor.
“Ek kan onthou hoe hy die lokaal aan die brand gesteek het met sy gedig ‘Guava Juice’, dit wat ons ’n petrolbom noem.
“Shake, shake my comrade/shake that invention of the working class/shake that unifying medicine before it’s too late/shake before the time comes to pass/shake that guava juice’.”
Dikeni het dié gedig geskryf toe hy in die destydse Victor Verster-gevangenis was.
Dikeni se pa is glo ook gedurende apartheid in hegtenis geneem toe hy valslik daarvan beskuldig is dat hy ’n klein nedersetting se watertoevoer vergiftig het.
“Hy is gemartel voordat hy vrygelaat is in ’n gemeenskap wat oor dié kwessie uitmekaargeruk is,” sê Marks.
Meer oor: Sandile Dikeni